Für hüt hämmer en Tagestrip is outer-Ningaloo Reef buechet  gha. Am Morge am 8ti hämmer scho müesse parat stah und oises Tauchzüg fasse. S isch eigentli en gmüetliche Trip gsi, mer sind 2 mal go tauche, 1-2 mal go schnorchle, chli go Turtles aluege und händ no Zmittag und Zvieri uf em Boot übercho, aber wills Azieh vom Tauchazug immer so mega astrengend isch und s tauche sälber bi chli Strömig au nöd ganz ohni isch, simmer Zabig total gschliesse zrugg cho. S Ningaloo Reef isch sehr schön, das womer bis jetzt gseh händ, chas allerdings nöd mit em Great Barrier Reef  ufnäh. S hät halt kei Softkoralle. Die sind i de Regel ebe viel farbiger. S paar Haie häts au ume gha, dä René und ich händ aber alli verpasst...